24. ΑΠΟΦΑΣΙΣ ΚΥΒΕΡΝΗΤΙΚΟΥ ΟΙΚΟΝΟΜΙΚΟΥ ΣΥΜΒΟΥΛΙΟΥ Αριθ. 659 της 14 Οκτ./26 Νοεμ. 1966 (ΦΕΚ Α΄ 262) Περί εφοδιασμού πλοίων δι’ ελαιολάδου εκ του ελευθέρου εμπορίου συσκευασμένου εις μη λιθογραφημένα δοχεία χωρητικότητος 16-18 χιλ/μων. Έχον υπ’ όψει: 1)Το άρθρ. 6 παρ. 1 του Ν.Δ. 3786/1957 «περί μέτρων προστασίας της Εθνικής ελαιοπαραγωγής και Οργανώσεως των σχετικών προς ταύτην Υπηρεσιών του Υπουργείου Γεωργίας. 2)Την υπ’ αριθ. 93 της 13 Μαΐου 1965 πράξιν του Υπουργικού Συμβουλίου «περί διευρύνσεως των αρμοδιοτήτων του Κ.Ο.Σ.» και 3)Την υπ’ αριθ. 353/4.2.1966 απόφασίν του «περί εφοδιασμού πλοίων δι’ ελαιολάδου». Λαβόν υπ’ όψει το υπ’ αριθ. 55878/12333/22.9.66 έγγραφον του Υπουργού Εμπορίου, σχετικόν με το εν περιλήψει θέμα, αποφασίζει: Τροποποιούν και Συμπληρούν την εν προοιμίω μνημονευομένην υπ’ αριθ. 353/4.2.1966 απόφασίν του, εγκρίνει όπως, το ελαιόλαδον όπερ θα εφοδιάζωνται τα εκτελούντα πλόας εξωτερικού ή μικτούς πλοία, συσκευάζηται είτε εις λιθογραφημένα λευκοσιδηρά δοχεία χωρητικότητος μέχρις είκοσι δύο χιλιογράμμων, ως δι’ αυτής ορίζεται, είτε εις κοινά δοχεία μη λιθογραφημένα (κοιν. δοχεία) χωρητικότητος δέκα εξ έως δέκα οκτώ χιλιογράμμων. Κατά τα λοιπά εξακολουθούν να ισχύουν και εν προκειμένω τα δια της ανωτέρω υπ’ αριθ. 353 αποφάσεώς του οριζόμενα.

[Source: greek_legal_code_raptarchis | Tokens: 1172]